## Rješenje kojim se Gradu Rijeci, Rijeka, odobrava prospekt o izdavanju druge tranše municipalnih obveznica javnom ponudom, u nematerijaliziranom obliku, na ime, u ukupnom iznosu od EUR 8.191.504,00, u

### NN 42/2007 (23.4.2007.), Rješenje kojim se Gradu Rijeci, Rijeka, odobrava prospekt o izdavanju druge tranše municipalnih obveznica javnom ponudom, u nematerijaliziranom obliku, na ime, u ukupnom iznosu od EUR 8.191.504,00, u

# HRVATSKA AGENCIJA ZA NADZOR FINANCIJSKIH USLUGA

**1409**

Sukladno odredbama članka 15. stavak 1. točka 4. alineja 1. i članka 8. stavak
1. Zakona o Hrvatskoj agenciji za nadzor financijskih usluga (»Narodne novine«,
broj 140/05) i članka 22. stavka 4. Zakona o tržištu vrijednosnih papira
(»Narodne novine«, broj 84/02 i 138/06), temeljem zahtjeva Grada Rijeke, Rijeka,
Korzo 16, za odobrenje prospekta o izdavanju druge tranše municipalnih obveznica
javnom ponudom i odobrenje objavljivanja podataka prilikom uvrštenja druge
tranše obveznica u prvu kotaciju, Uprava Hrvatske agencije za nadzor
financijskih usluga, na sjednici održanoj 5. trav­nja 2007. godine, donijela je

## RJEŠENJE

1. Gradu Rijeci, Rijeka, Korzo 16, odobrava se prospekt o izdavanju druge tranše
municipalnih obveznica javnom ponudom, u nematerijaliziranom obliku, na ime, u
ukupnom iznosu od EUR 8.191.504,00, u denominaciji od EUR 1, dospijeća 18.
srpnja 2016. godine.
2. Gradu Rijeci, Rijeka, Korzo 16, odobrava se objavljivanje podataka iz
prospekta iz točke 1. prilikom uvrštenja obveznica u prvu kotaciju, a nakon što
Hrvatskoj agenciji za nadzor financijskih usluga u roku od sedam dana od isteka
roka za uplatu obveznica, dostavi obavijest o broju i postotku upisanih i
uplaćenih obveznica te osobama koje su upisale i uplatile obveznice.
3. Ovo rješenje objavit će se u »Narodnim novinama«.

```
Obrazloženje
```

Grad Rijeka, Rijeka, Korzo 16 (u daljnjem tekstu: Izdavatelj), podnio je 12.
ožujka 2007. godine, Zahtjev za odobrenje prospekta o izdavanju druge tranše
municipalnih obveznica javnom ponudom i odobrenje objavljivanja podataka
prilikom uvrštenja druge tranše obveznica u prvu kotaciju, te dokumentaciju u
privitku, sukladno odredbama Zakona o tržištu vrijednosnih papira (»Narodne
novine«, broj 84/02 i 138/06, u daljnjem tekstu: Zakon) i Pravilnika o sadržaju
zahtjeva i prilozima za odobrenje prospekta i skraćenom prospektu (»Narodne
novine«, broj 118/03, u daljnjem tekstu: Pravilnik).
Odlukom Vlade Republike Hrvatske o davanju suglasnosti Gradu Rijeci za zaduženje
izdavanjem municipalnih obveznica, od 28. travnja 2006. godine, dana je
suglasnost Gradu Rijeci za zaduženje na domaćem tržištu kapitala, izdavanjem
municipalnih obveznica, u ukupnom iznosu od 24.574.513 EUR (protuvrijednost
180.000.000,00kuna, prema srednjem tečaju Hrvatske narodne banke na dan obrade
zahtjeva), za financiranje kapitalnih projekata, pod uvjetima i za namjenu
utvrđenu Odlukom Gradskog vijeća Grada Rijeke o zaduživanju Grada Rijeke
izdavanjem municipalnih obveznica od 28. veljače 2006. godine, s tim da se u
2006. godini može koristiti 60.000.000,00 kuna, u 2007. godini 60.000.000,00
kuna te u 2008. godini 60.000.000,00 kuna.
Sukladno Odluci Gradskog vijeća Grada Rijeke o zaduživanju Grada Rijeke
izdavanjem municipalnih obveznica od 28. veljače 2006. godine te Odluci Gradskog
vijeća Grada Rijeke o izmjeni Odluke o zaduživanju Grada Rijeke izdavanjem
municipalnih obveznica, od 30. svibnja 2006. godine, Grad Rijeka zadužuje se
izdavanjem municipalnih obveznica, javnom ponudom, u nematerijaliziranom obliku,
na ime, u ukupnom iznosu zaduženja od 24.574.513 EUR, u denominaciji od EUR 1,
dospijeća 18. srpnja 2016. godine, s tim da će izdanje biti provedeno u tri
tranše, na način kako je to određeno navedenim odlukama Gradskog vijeća Grada
Rijeke.
Rješenjem Agencije za nadzor financijskih usluga od 21. lipnja 2006, pod brojem,
klasa: UP/I-450-08/06-11/15, urbroj: 326-101/06-4,Gradu Rijeci odobren je
prospekt o izdavanju municipalnih obveznica prve tranše javnom ponudom, u
nematerijaliziranom obliku, na ime, u ukupnom iznosu od EUR 8.191.504,00 u
denominaciji od EUR 1, dospijeća 2016. godine, kao i objavljivanje podataka iz
prospekta prilikom uvrštenja obveznica u prvu kotaciju.
S tim u skladu, zahtjev Izdavatelja od 12. ožujka 2007. godine, odnosi se na
odobrenje prospekta o izdavanju druge tranše municipalnih obveznica, javnom
ponudom, u iznosu od EUR 8.191.504,00. Izdanje druge tranše obveznica Grada
Rijeke čini integralno izdanje s izdanjem obveznica Grada Rijeke izdanim 18.
srpnja 2006. godine (»1. tranša Obveznica«), te će se kao takvo zajednički
smatrati jednom jedinstvenom i istovrsnom obvezom Grada Rijeke u ukupnom iznosu
od EUR 16.383.008,00, dospijeća 18. srpnja 2016. godine.
Prinos izdanja obveznica utvrdit će se na temelju prinosa 7,25-godišnji Euroswap,
utvrđen 2 radna dana prije datuma izdanja obveznica 2. tranše, uvećan za premiju
rizika RH (temeljena na premiji rizika obveznice Ministarstva financija –
HRRHMFO142A8) i uvećan za premiju koja odražava kreditni rizik izdavatelja te
trenutačno stanje na tržištu kapitala. U trenutku podnošenja obvezujućih ponuda
za upis obveznica 2. tranše, investitori će biti upoznati s indikativnim iznosom
premije. Cijena izdanja utvrdit će se na temelju prinosa i kamatne stope
(kupona), te će biti uvećana za stečenu kamatu od 18. siječnja 2007. do izdanja.
Razdoblje upisa obveznica trajat će 10 radnih dana od dana otvaranja upisa, koji
će biti utvrđen i objavljen u javnom pozivu na upis obveznica u dnevnim
novinama. Sukladno odredbi članka 24. stavak 1. Zakona, izdavatelj je obvezan
javni poziv na upis obveznica i prospekt objaviti u roku od 30 dana od dana
dostave rješenja Agencije kojim se odobrava izdavanje obveznica javnom ponudom.
Razdoblje uplate trajat će 12 radnih dana počevši istog radnog dana kao i
razdoblje upisa. Sredstva na ime upisa obveznica bit će uplaćena u razdoblju
uplate prema instrukciji plaćanja koju će Agent i Pokrovitelj izdanja, Privredna
banka Zagreb d.d., Zagreb, Račkoga 6, neposredno uručiti prilikom upisa, ukoliko
je riječ o fizičkoj osobi ili poslati jedan radni dan nakon zatvaranja razdoblja
upisa, ukoliko je riječ o institucionalnom investitoru. Zadnji dan razdoblja
uplate je datum izdanja obveznica.
Sukladno odredbi članka 2. stavak 3. Pravilnika o vrsti i visini naknada i
administrativnih pristojbi Hrvatske agencije za nadzor financijskih usluga
(»Narodne novine« br. 45/06 i 11/07) Izdavatelj je kao tijelo javne vlasti
oslobođen od plaćanja naknade i administrativne pristojbe.
U provedenom postupku utvrđeno je da su Zahtjevu Izdavatelja za odobrenje
prospekta o izdavanju municipalnih obveznica javnom ponudom i za odobrenje
objavljivanja podataka prilikom uvrštenja obveznica u prvu kotaciju, priloženi
svi prilozi propisani Zakonom i Pravilnikom i da podneseni Prospekt sadrži sve
podatke u skladu s odredbom članka 21. Zakona, te da isti podaci mogu biti
objavljeni prilikom uvrštenja obveznica u prvu kotaciju, pa je sukladno članku
22. stavak 4. i članku 96. stavak 4. Zakona, riješeno kao u izreci.
Na temelju odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-451-04/07-11/2
Urbroj: 326-111/07-2
Zagreb, 5. travnja 2007.

Predsjednik Uprave
**Ante Samodol,** v. r.

Rješenje, NN 42/2007-1409
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)